Marita Isobel Solberg

**Marita Isobel Solberg** (f. 1977 i Tromsø) er en norsk-samisk-kvensk musiker og visuell kunstner. Solberg har base i Troms, men arbeider verden over. Hun er utdannet ved Nordland Kunst- og Filmhøgskole og Kunsthøgskolen i Oslo, med en Mastergrad fra 2007. Helt siden barndommen har hun tatt sang- og pianotimer og utforsket ulike musikalske sjangre Arbeidet hennes har et vidt spekter av uttrykk og inkluderer performancekunst, skulptur, keramikk, poesi, fotografi, lyd- og installasjonskunst.

Solberg vokste opp i Manndalen, Troms, i et miljø der nordnorsk, samisk, finsk og kvensk kultur levde side om side, noe arbeidet hennes bærer preg av. Gjennom å blande elementer fra samisk, nordlige kulturer og subkulturer, formidler hun blant annet fortellinger, lyder, lukter, møter og sammenstøt mellom mennesker og steder. Hennes kunst har blitt beskrevet som både burlesk, ekspressiv, øm og ekstatisk.

Solberg er del av et stort internasjonalt performancenettverk. Gjennom årene har hun hatt gjestekunstneropphold på steder som The Watermill Center i New York, Art/Life Institute i NY, The Performance Studio i London, Shigaraki Ceramic Cultural Park i Shiga, Pikene på Broen i Kirkenes og Center for Non-Conformist Artists Pushkinskaya-10 i St. Petersburg Her har hun deltatt i flere prosjekter som feks. reoppsettingen av *SKIN, MEAT, BONES* av Robert Wilson, *Life and death* of Marina Abramovic og *Einstein on the beach* av Robert Wilson og Philip Glass. Hun har samarbeidet nært med avant-garde teateret The Shakespeares Wild Sisters fra Taiwan, Venice Agendas og Strangelove Festivalen med Terry Smith (UK), Ephemeral Arts Connection med Stardust* og Francesco Ducato (Sicilia, IT), og har gjort performance ved siden av store legender i performancekunsten Linda Mary Montano, Martha Wilson og Marilyn Arsem. Hun har vist sin kunst ut ved internasjonale arenaer som Something Else III-Off Biennalen i Kairo, MoCA i Taipei, Satellite Art Show under Art Basel i Miami, Coast-Contemporary, Pittsburgh Performance Art Festival, Ca’Pesaro i Venezia og Venice International Performance Art Festival.

Med sin sterke tilknytning til den nordnorske landsdelen har hun blant annet vært med på Festspillene i Nord-Norge, Barents Spektakel og hatt utstilling ved Nord-Norsk Kunstnersenter. Hun hadde også rollen som direktør ved det fiktive samiske museet Sámi Daiddamusea i den prisbelønte museumsperformancen til RiddoDuottarMuseat og Nordnorsk Kunstmuseum i 2017.

Solbergs kunstneriske temaer kretser rundt en sentral kjerne som inneholder intuitiv tilstedeværelse, samhold, spirituelle teknologier, sammenhenger og refleksjoner rundt helhet. En fellesnevner for hennes prosjekter er den dype intensjon om å utfordre publikum og seg selv som derav på forskjellige vis kan vibrere og skape forandring, dypere erkjennelser eller fabulerende tankevirksomhet

I 2022 mottok Solberg 10-årig arbeidsstipend fra Kulturrådet.

Solberg var styreleder i Sámi Dáiddačehpiid Searvi 2014-2016. Hun fikk SDS inn i programmet av Venice Agendas under Venezia Biennalen 2015.

Solberg spiller også bandet MARAS som ga ut plata *Where the whales go* i 2021.

## Verk i utvalg
*2023: Agálaš čuolbma / Valknute / Valknut* 

*2018: EN USUNGET SANG / LÁVLLUKEAHTES LÀVLLA / A SONG UNSUNG*

2022 *Eatnamastin/Jording* under Festspillene i Nord-Norge, Harstad

2020: *BAR DU NORD* av Sol&Sten, samarbeid med Trond Ansten

2020 *Jordklang /Eanašuokŋ*,  i Bodø Kunstforening under Nordland Musikkfestuke 

## Referanser


## Eksterne lenker
https://www.maritaisobelsolberg.com/

https://sceneweb.no/nb/artist/10681/Marita_Isobel%20Solberg